钦定古今图书集成/方舆汇编/职方典/第1087卷 > 邵武府星野考 府志
## 钦定古今图书集成/方舆汇编/职方典/第1087卷 > 邵武府星野考 府志

府总

邵武，其域为扬州，其次为星纪，其宿为牛、女，其辰为丑。《周礼》郑注：“星纪，吴越也。” 皇甫谧：“星纪之次，于律黄钟，吴越分野。” 《尔雅》：“星纪，斗，牵牛也。” 郭璞注：“牵牛，斗者，日月五星之所终始，故谓之星纪。” 《左传》昭公三十二年，吴伐越。晋史墨曰：“越得岁而吴伐之，必受其殃。” 什者曰：“岁在星纪。” 是星纪为越之分，扬州之星土。刘向曰：“吴越属，斗、牛、女分。” 晋、《隋元志》皆云，“吴越其辰在丑。” 是牛、女为扬州之宿。陈卓以会稽入牛一度。邵郡：古闽越属会稽。又谓闽越占在斗一度。《范晔志》：星纪起斗一度，至女七度。《蔡邕志》：起斗六度，终女二度。《班固志》：“吴，斗分野。越，牛、女分野。” 《春秋元命苞》曰：“牵牛斗为扬州，分为越国。” 以是推之，则星纪在北而指于南，闽越属其次者，盖亦从其所指云。《宋志》：中宫北斗七星，第四曰权蒙山以东至南江会稽震泽徐扬。《天官书》：二十八舍，主十二州，斗柄兼之用昏建者。《杓经》云：“斗柄第六星主扬州。” 是扬州直达中宫。北斗魁下六星，两两相比，曰三台，上台为司命，上台下星主荆扬。天市垣二十二星，东西“列各十一星。其东垣南第六星曰吴越，居申南斗魁二星，天梁第一，主吴；第二会稽。” 《文献通考》：“十二国在女下，陈郑北一星曰越南斗，主天梁。魁星、女宿，主诸国越星。” 《天官书》：“吴楚之疆，候在荧惑，占于鸟衡。” 《星经》：“荧惑主扬州。” 《唐志。星纪》：“负南海，其神主于衡山，荧惑位焉。” 《宋志》：“五星，赤帝熛怒之神，为荧” 惑，位南方，主楚吴、越以南。《天官书》：丙丁江、淮、海岱。《前汉志》：“淮南夷也。” 《星经》以五巳日候，丁巳为吴郡。会稽天十二次，分山河脉络于两戒，纪云汉升沉于四维。以东为闽中，谓南纪，南戒为越门。自南河下流涉江淮为南越。自江源循岭徼南东及海为蛮越。故其分野，自南河下穷南纪之曲，东南负海为《南纪》，邵武地在东南。